Waterverkope in Bloem styg | Netwerk24
Deur Linkie Bessinger en Robyn Schutte 29 November 2019 05:14
’n Bloemfonteinse waterhandelaar se verkope het die afgelope twee dae met 50% gestyg ná sterk aanduidings dat die stad se noordelike woonbuurte reeds teen die naweek sonder water kan sit.
Edion van Zyl (7) en Alexander Winterbach (8) het Donderdag in die erge hitte afgekoel in die fonteintjies by die Prellerplein-winkelsentrum. Dié deel van Bloemfontein word deur ’n waterkrisis bedreig. Foto: Mlungisi Louw
Tommy van Rooyen, eienaar van Body Fuel Express in die Preller-winkelsentrum in die stad, sê sy waterverkope het die afgelope twee dae skerp gestyg nadat die Maselspoort-watersuiweringsaanleg afgeskakel is. Dié aanleg kan tans nie water aan die stad lewer nie omdat Bloemwater weens wanbetaling deur die Mangaung-metro weier om water vry te stel aan die leë Mockesdam wat dié aanleg van water voorsien.
Van Rooyen sê hy kan sien dat die mense angstig is oor die vooruitsig dat hulle sonder water gaan wees.
“Ek is self bang oor die watertekort; sonder water kan ek nie my onderneming aan die gang hou nie.”
Gerhardus van Blerk, bestuurder van Woolworths in die Prellerplein-winkelsentrum, het nog nie ’n opmerklike toename in waterverkope bespeur nie, maar tref in elk geval voorsorg sou dit skielik toeneem.
Quintin Frederichs, ’n Bloemfonteiner, sê hy en sy gesin sukkel al ’n week met swak watergehalte.
“My gesin het siek geword van die kraanwater, nou moet ons gesuiwerde water aankoop. Ons maak maar al ons kanne vol en gebruik die water spaarsamig.”
Edion van Zyl (7) en Alexander Winterbach (8) koel Donderdag af in die fonteintjies by die Prellerplein-winkelsentrum in Bloemfontein.Foto: Mlungisi Louw
Meer oor: Mangaung-Metro | Bloemwater | Bloemfontein | Waterskuld | Waterkrisis | Munisipale Skuld
Bloemwater-dispuut gaan beslis tot droë krane lei